
Text rozhodnutia
Súd: Krajský súd Košice Spisová značka: 7Sa/10/2016 Identifikačné číslo súdneho spisu: 7016200889 Dátum vydania rozhodnutia: 04. 11. 2016 Meno a priezvisko sudcu, VSÚ: JUDr. Pavol Naď ECLI: ECLI:SK:KSKE:2016:7016200889.1 Uznesenie Krajský súd v Košiciach v právnej veci navrhovateľa: C.. P. T., O.. XX.XX.XXXX, V. P. XX, XXX XX M., proti odporkyni: Sociálna poisťovňa, ústredie, so sídlom Ul. 29. Augusta 8, 813 63 Bratislava, v konaní o invalidný dôchodok, o odvolaní navrhovateľa proti rozhodnutiu Sociálnej poisťovne č. XXX XXX XXXX X zo 06. mája 2016 takto r o z h o d o l : Konanie z a s t a v u j e. Účastníkom náhradu trov konania nepriznáva. o d ô v o d n e n i e : Navrhovateľ podal dňa 25. mája 2016 odporkyni odvolanie proti jej rozhodnutiu č. XXX XXX XXXX X, zo dňa 06. mája 2016, ktorým odporkyňa zamietla žiadosť navrhovateľa o priznanie invalidného dôchodku. V odvolaní žiadal o opätovné posúdenie svojho zdravotného stavu. Odporkyňa na základe podania navrhovateľa nariadila opätovne preskúmať jeho zdravotný stav, pričom po jeho preskúmaní predložila Krajskému súdu v Košiciach (ďalej len krajský súd“) posudok spolu s rozhodnutím č. XXX XXX XXXX X zo dňa 26. augusta 2016 v zmysle ktorého bolo po posúdení zdravotného stavu navrhovateľa jeho opravnému prostriedku v celom rozsahu vyhovené. Krajský súd po zohľadnení uvedených skutočností navrhovateľa listom z 16. augusta 2016 vyzval na predloženie procesného stanoviska, či trvá na podanom opravnom prostriedku alebo ho berie späť a navrhuje konanie zastaviť s poukazom na skutočnosť, že jeho opravnému prostriedku už bolo vyhovené. Navrhovateľ listom doručeným krajskému súdu 31. augusta 2016 na výzvu súdu odpovedal, že trvá na podanom opravnom prostriedku, nakoľko nemá dokument o tom, že by jeho opravnému prostriedku bolo vyhovené. Dňa 1. júla 2016 nadobudol účinnosť zákon č. 162/2015 Z. z. Správny súdny poriadok (ďalej len „SSP“), ktorý v zmysle § 491 ods. 1 SSP platí aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. Podľa § 492 ods. 1 SSP konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Zohľadňujúc vyššie citované ustanovenia najmä § 492 ods. 1 SSP rozhodoval Krajský súd v Košiciach (ďalej len „krajský súd“) podľa doterajšieho procesného predpisu, ktorým bol zákon č. 99/1963 Zb. Občiansky súdny poriadok (ďalej len „OSP“). Podľa § 250o OSP ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Vzhľadom na skutočnosť, že odporkyňa vydala nové rozhodnutie č. XXX XXX XXXX X z 26. augusta 2016, v ktorom navrhovateľovej žiadosti o priznanie invalidného dôchodku vyhovela, krajský súd mal za to, že boli naplnené podmienky pre aplikáciu § 250o O. s. p. Navrhovateľ síce v liste z 31. augusta 2016 trval na podanom opravnom prostriedku ale len preto, že mu nové rozhodnutie odporkyne nebolo doručené. Zo skutočnosti, že proti novému rozhodnutiu nepodal navrhovateľ opravný prostriedok má krajský súd za preukázané, že proti nemu nemá výhrady. Krajský súd účastníkom konania náhradu trov konania nepriznal, pretože navrhovateľka nebola v konaní úspešná a odporkyňa si náhradu trov konania neuplatnila. Poučenie: Proti tomuto uzneseniu je prípustné podanie odvolania v lehote 15 dní odo dňa jeho doručenia na Krajský súd v Košiciach.

